Matovič, Igor, podpredseda vlády a minister financií SR (2021-06-30):
Ďakujem veľmi pekne. Kolegovia a kolegyne, aj som tak rozmýšľal, že či vystúpim, lebo ja potrebujem dostať slinu a to vystúpenie bývalého predsedu vlády bolo také nemastné-neslané, a keď si teraz, mám tu dvoch predošlých predsedov vlády, a jeden SMER a druhý SMER, myslím si, že máte sa stále čo učiť od Roberta Fica. Ten, keď sa tu postaví, aspoň hovorí z hlavy, aspoň to má grády, a toto boli také omáčky, pomaly som pri tom zaspal. To tak na úvod, ale však to si vybavte vo vlastnej strane. Ešte raz hovorím, dvadsať rokov verného poskokovania mafiánovi Ficovi nestačilo na to, aby ste sa tie základné veci naučili. Treba sa trošku viacej snažiť. A keď sa budete snažiť, budete makať, tak potom vám vlastní kolegovia zo SMER-u nebudú hovoriť slečinka, ale budú si vás vážiť. Takže k tým veciam, ktoré ste tu narozprávali, skúsim ísť podľa oficiálneho návrhu, ktorý ste predložili, a vyjadrím sa tam k pár veciam teda, ktoré ste spomenuli a tvrdíte to ako, ako do skaly vytesané fakty. A idem teda do radu podľa vášho, vášho návrhu. Máte tam napísané, že zlyhanie Igora Matoviča je aj to, že právo a demokracia sa otriasa v základoch. To máte hneď v prvom odseku. Záleží od toho alebo od uhla pohľadu a od toho, čo si predstavujete pod právom a demokraciou. Právo a demokracia pre vás bolo, že ste kľúčové orgány spravodlivosti vydali kamarátom z mafie. Spoločne ste si rozdelili biznis. Tieto kľúčové orgány, ktoré mali ľuďom zabezpečiť spravodlivosť, tam ste si dosadili Bödöra a ďalších ľudí, s ktorými ste ovládli štát len preto, aby ste ho mohli vyciciavať a ukradnuté stovky miliónov eur a miliardy eur, aby ste si presmerovali na vaše účty a účty oligarchov, ktorým vy ste robili 20 rokov poskoka v SMER-e a teraz to idete robiť akože v novej politickej strane. V skutočnosti ste naďalej len poskok Roberta Fica a naveky ním zostanete. Viete, toto vystúpenie nám možno ukazuje rozdiel medzi nami dvomi. Vy ste tu vystupovali a vždy vystupujete, máte uhladenú formu, vždy ani jeden vlas náhodou nie je krivo, vždy akurát oholený, vždy navoňaný, kravatka, zapnutý oblečik. Forma tip-top, pozlátko. Len vnútro zhnité. Dvadsať rokov ste sa poctivou prácou nedokázali živiť. Dvadsať rokov ste boli príživníkom, ktorý slúžil mafii. Tej najhoršej mafii, ktorá mohla ovládnuť štát v 21. storočí. Neexistuje v Európe krajina, ktorá by viac bola nahlodaná mafiánskymi štruktúrami z pozície politickej moci. Vy ste to urobili, verne ste slúžili, lebo ste mali za to svoj judášky -sky groš. Tak ako tu stokrát bolo povedané, že hodnota života pre vás neznamená nič. Pre vás ľudia sú len percentá. Ale hodnota života starého človeka je pre vás absolútna nula. Jasné, že za tých ľudí sa skrývate a s každou dôchodkyňou na ulici sa fotíte a najradšej by ste si videá natáčali, ako s ňou v kroji tancujete. Ale ste falošný, podlý, zákerný človek, ktorý tých ľudí v skutočnosti za nuly považuje a len ich zneužíva na to, aby získal znova moc, aby sa mohol mať lepšie a ľudia, ktorým slúži. Toto ste vy, pán Peter Pellegrini. Na druhej strane som ja, áno, človek, ktorý povie to, čo si myslí a niekedy skôr, jako si to myslí. Človek, ktorý sa nehrá na formu a ktorý si dovolí prísť niekedy aj bez kravaty a ktorý celý rok vo funkcii premiéra chodil v jedných topánkach, lebo som to považoval za zbytočnosť, teraz si ísť kupovať nové topánky, lebo išlo mi o životy a zdravie. Vy ste v tom čase si chodili po módnych salónoch potajomky, čo bolo zakázané, a dávali ste si šiť obleky za desiatky tisíc eur na mieru. Toto ste vy, Peter Pellegrini. Forma je omnoho viac jako obsah, pre vás. (Potlesk.) Pre mňa však obsah by mal byť a vždy naveky zostane dôležitý. Ja viem, že som ako slon v porceláne a z tohto pohľadu som svoju funkciu na politika alebo hru na politika nezvládol. Áno, ak by som sa tváril ako vy, ak by som sa stále len usmieval, nič nehovoril, pritakával a hlásal len tie dobré veci a nepostavil by som sa za ľudí pri tých nepríjemných, ťažkých rozhodnutiach, ktoré bolo počas pandémie treba hlásať, dnes by som tu možno stál ako premiér, možno by som obhajoval niektorého druhého ministra, ktorého by ste odvolávali, a ľudia by ma zbožňovali. Len ja som tú falošnú hru nechcel hrať. Ja som sa v čase, kedy sa bolo treba postaviť pred ľudí a obhajovať to, že, áno, budeme sa im špárať v nose, považoval za dôležité postaviť pred tých ľudí a vedel som, že body mi to neprinesie. Vy by ste to nikdy nedokázali. Lebo by ste z toho nemali žiaden majetkový prospech. Lebo o tomto bola vaša politika a o tomto bude vaša politika alebo bola by, ak ste sa dostali k moci. Možno si myslíte, že ste ma zlomili a je to vaša snaha aj dnes touto schôdzou dosiahnuť, aby ste sa ma definitívne z politiky nejako zbavili. Ja viem, že mafii vadím. Viem, že vedia, že keď sa Matoviča zbavia, s tými ostatnými sa možno už nejako dohodnú. A ja zase vám poviem, že budem bojovať dovtedy, dokedy ma fyzicky neodstránite. Dokedy neurobíte to, čo vaši poskokovia, sused tuto vášho školiteľa, Kočner, dokedy si neobjedná vraždu, či už prokurátorov, alebo nejakého novinára aj s jeho snúbenicou. Toto budete musieť so mnou spraviť, keď sa ma budete chcieť zbaviť. Ale inak ja budem robiť všetko, aby ste ma nezlomili. Lebo tých desať rokov, kedy som si povedal, že nebudem ďalej si žiť ten pohodlný život podnikateľa, ktorý zarábal obrovské peniaze a len v roku 2009 to bolo 5 miliónov eur v čistom, už nebudem si žiť tento život, ale idem bojovať za ľudí, lebo jednoducho treba sa postaviť voči mafii, ktorá vtedy ovládala štát, a v prieskume vybehlo, že Fico, Mečiar a Slota môžu mať ústavnú väčšinu. Keď tento prieskum FOCUS niekedy v roku 2008 zverejnil, som si povedal, nie! Chlapče, konečná s tvojím podnikaním, konečná s pohodlným životom, aj keď síce nevieš, ako to urobíš, ale musíš urobiť všetko pre to, aby si zabránil tejto mafii, aby získala ústavnú väčšinu, lebo bude amen so Slovenskom. Nechcel som sa ďalej pozerať na to, ako budú státisíce ľudí utekať zo Slovenska, že sa tu nedá žiť. Ako ľudia budú mať pocit, že spravodlivosť platí len pre toho, kto má správne čísla v svojom mobilnom telefóne. Toto bol svet, ktorému ste vy, Peter Pellegrini a Robert Fico, spoločne slúžili. Toto bol svet, ktorý ste si vytvorili. Od začiatku ste robili poskoka. Myslím, že začínali ste kariérou poskoka poslancovi Vážnemu, kedy ste tie najbiznisovejšie pozmeňováčiky nosili na výbor, čo vám napísali oligarchovia, predkladali ste a stámiliónové škody pre štát. Toto ste boli vy. A toto aj naďalej takto ste. Ja viem, šediny, jamky, úsmevy a forma urobí svoje. Mnohí ľudia sa nechajú zblbnúť a mnohí ľudia, nepochybujem o tom, že absolútna väčšina ľudí ma dnes na Slovensku nenávidí preto, lebo nehrám formu. Preto, lebo som v skutočnosti taký, ako som vnútri, som aj navonok. Áno, nehodí sa to do politiky. Ešte raz, som slon v porceláne. Ale som úprimný a vždy sa viem pozrieť do vlastného zrkadla. Vy, keď sa tam však ráno pozrete, vidíte tam zbabelú slečinku. Slečinku, ktorá 20 rokov slúžila svojmu školiteľovi s vedomím, že slúži mafii, a teraz hrá svoju ďalšiu divadelnú rolu. A bude ju hrať zrejme až do dôchodku. Mojou úlohou a ďalších ľudí, ktorí to so Slovenskom myslia dobre, je spoločnou úlohou urobiť všetko pre to, aby ste sa viac k moci nedostali. Lebo to, čo vy ste so Slovenskom spravili, neurobil nikto v moderných dejinách európskych krajín. To, čo vy ste so Slovenskom spravili, si nedovolila spraviť Cosa Nostra na Sicílii. A skúsme si to teda pomenovať, Peter Pellegrini, aby sme vedeli, kto je mojím sudcom tu dnes a kto tu vyriekol ten ortieľ, že nie som hodný byť ministrom financií. Vyriekol to človek, ktorý bez hanby kryl špeciálneho prokurátora, ktorý slúžil mafii, ktorý predával rozsudky alebo podľa toho konal, kto mu aký úplatok dal. Ten rozsudok nado mňou (mnou, pozn. red.), že nie som hodný byť ministrom financií, vyriekol človek, ktorý kryl generálneho prokurátora, ktorý skrýval kľúčové dôkazy o kauze Gorila v svojom vlastnom trezore a s vaším osobným priateľom Jánom Počiatkom sa rehotal z toho, ako Slota okradol Fica o miliardu eur pri emisnom tendri. Vyriekol to človek, ktorý (potlesk), vyriekol to človek, ktorý bez hanby má pravú ruku, Šutaj Eštok sa volá, neviem, kde sedí, (reakcia z pléna) človeka, ahá, teší ma, ktorý robil pravú ruku Kičurovi. Chápete to? Tento človek robil pravú ruku tomu vagabundovi, čo si nafutroval trezor so zlatými tehlami, a on tu bude (potlesk a výkrik v sále, zaznievanie gongu) a on tu bude kázať o morálke? Ten, kto ma tu súdil, je človek, ktorý kryl na mieste štátnej tajomníčky Moniku Jankovskú, ktorá predávala rozsudky za kabelku. Jednoducho, kto doniesol krajšiu kabelku, ten mal pravdu pred zákonom a taký rozsudok mu vybavila niekde na súde. Vyriekol to človek, ktorý mal nominantku, ktorá predávala a vybavovala reštitúcie, a to ešte nezaznelo, ale sa v dohľadnej dobe asi zrejme dozviete a bude to vec verejná, za umelé kozy. Si predstavte tú absurdnosť, že čo títo ľudia kryli. Jednoducho reštituovaný pozemok, nárok dohodíme niekomu v miliónových hodnotách – za čo? Už ani nie že za kabelku, ale za umelé kozy. A tento človek si trúfa sem sa postaviť a hovoriť a ukazovať prstom na mňa, že ja nie som hodný čistiť politiku od ľudí takých, aký je on, lebo jeho verný to učiteľ Robert Fico. Boha pri sebe nemáte, lebo toto by ste neurobili. Ale mohli by ste mať aspoň kúsok základnej morálky. Neviem, čo vás učila mama, keď ste boli malý, ale keď raz chodím každý jeden deň do obchodu a kradnem tam čokolády, nemôžem potom žalovať a ukazovať na ostatných, že oni kradnú, keď nekradnú. Keď tam vykrikuje tento človek o mne, že som daňový podvodník, tak áno, Slovensko má ministra financií, ktorý ako živnostník viacej rokov zaplatil najväčšie dane zo všetkých živnostníkov na Slovensku. Dokopy som zo svojho podnikania zaplatil 500 mil. korún daní a odvodov tomuto štátu. Koľko ste zaplatili vy, Peter Pellegrini? (Potlesk.) Súdiť ma tu dnes chce človek, ktorý Kriminálny úrad Finančnej správy, čo je naozaj kľúčový orgán, ktorý sa každému z vás môže dnes takto lusknutím prsta pozrieť na účet, ktorý vás môže odpočúvať, naozaj môže nasadiť na vás sledku, čokoľvek, ktorý si tam dosadil spoločne s jeho priateľom Robertom Ficom Ľudovíta Makóa. Ten, áno, ktorý dnes proti nim svedčí. Človek, ktorý keď dostal informáciu o tom, že kto podvádza na DPH, tak miesto toho, aby išiel po krku tomu podvodníkovi s DPH, keď to bol dobrý biznis na prvý pohľad a zistil si o ňom, že by to mohol byť človek, s ktorým by sa dalo dohodnúť, išiel za ním a povedal, však keď sa dohodneme, tak ti po krku nepôjdem. Šéf Kriminálneho úradu Finančnej správy, áno, ten Makó, ktorému dnes neviete prísť na meno. Váš osobný priateľ, Peter Pellegrini a Robert Fico. A dnes sa zavzdušňujete z toho, že on si dovolil svedčiť proti vám. A my sme vinní, že váš človek svedčí voči vašim ľuďom. Neni to trošku Hlava XXII? (Potlesk.) Vám vadí, že svedčí proti vám ďalší človek, šéf finančnej polície Národnej kriminálnej agentúry Bernard Slobodník, váš človek, váš osobný priateľ obidvoch? Tento človek svedčí dnes voči vám a vy sa zase znova zavzdušňujete, že čo si to dovoľuje a my sme za to vinní, že vám to v mafii prestalo fungovať. Áno, naším cieľom bolo vám to rozbiť. Ten domček z karát, ktorý ste si stavali zo Slovenska, ktorým ste chceli to Slovensko ovládnuť, sme vám postupne tie karty chceli vyťahovať, nech sa vám to zrúti dole. Sa to volá, myslím, neviem, ako u vás, ale u nás v Trnave, že „hajzel hra“. A tento hajzel štát, ktorý vy ste si vytvorili, obludný, skorumpovaný systém, ktorý žil na úkor tých ľudí, ktorých ste oblbovali pred každými jednými voľbami, my spolu ostatní v opozí... v opozícii vtedy a dnes v koalícii sme si dali za cieľ, že vám to zbúrame. Tento skorumpovaný systém, ktorý okrádal tých ľudí, ktorých ste pred voľbami oblbovali guľášikmi a úsmevmi a jamôčkami v lícach. A my sme to v tých voľbách dokázali. Áno, prišlo nešťastie, holt prišlo a budeme sa s ním ešte asi pár mesiacov, možno aj rokov trápiť. Vám prišlo veľmi vhod, lebo to považujete ako v tom filme Man in black, tá lampa, že bác a ľuďom vymažete rozum a zrazu oni si budú myslieť, že keď sa ukážete pred nimi, jakí ste vy panenky Márie a Ježiškovia, jak to s nimi dobre myslíte a že tí ľudia zabudnú na minulosť a to, čo ste s tým štátom urobili. Vy v podstate považuje vašich voličov za absolútnych hlupákov a ľudí na Slovensku, lebo inak by ste sa takto nemohli správať a tváriť sa, ako som povedal, ako čisté osobnosti, ktoré to so Slovenskom myslia dobre. Ďalšie, čo ste teda vyčítali, že faktom je, že zisk firmy Eurolab, Eurolab Lambda, ktorá testy nakupovala z personálne a personálne má blízko k Matovičovi, sa len v priebehu roka zvýšil na 3,7 mil. eur. Ako má personálne blízko k Matovičovi? Čím? Tým, že je to firma z Trnavy a ja som z Trnavy? To je tá personálna blízkosť? (Reakcia z pléna.) To je potom zaujímavé. Vy bývate kde, pán Peter Pellegrini, v Bratislave? (Reakcia z pléna.) To je zaujímavé potom, čiže to J&T, tá Penta, všetky firmy, ktoré tu majú sídlo, sú vám vlastne teda personálne blízke. Tak? Aké je moje personálne prepojenie s firmou, ktorá dodávala testy? Keď už takúto obludnosť napíšete do zdôvodnenia, veľmi rád by som o tom vedel. Ja som ľudí z tejto firmy predtým, jak tie testy dodali, nepoznal. (Smiech navrhovateľa.) A ty sa tu nerehoc. (Smiech v sále. Zaznenie gongu.) Hovorím ti, nerehoc sa, tichučko počúvaj, zapisuj si. (Smiech v sále a potlesk. Prerušenie vystúpenia predsedajúcim.)